Document ID: 32014D0732

DECIZIA DE PUNERE ÎN APLICARE A COMISIEI
din 20 octombrie 2014
de modificare a Deciziei 2007/453/CE în ceea ce privește statutul privind ESB al Bulgariei, Estoniei, Croației, Letoniei, Luxemburgului, Ungariei, Maltei, Portugaliei și Slovaciei
[notificată cu numărul C(2014) 7516]
(Text cu relevanță pentru SEE)
(2014/732/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 5 alineatul (2) paragraful al treilea,
întrucât:
(1)
Regulamentul (CE) nr. 999/2001 prevede că statele membre, țările terțe sau regiunile acestora (denumite în continuare „țări sau regiuni”) trebuie clasificate în funcție de statutul lor privind encefalopatia spongiformă bovină (ESB) în una dintre următoarele trei categorii: cu risc de ESB neglijabil, cu risc de ESB controlat și cu risc de ESB nedeterminat.
(2)
Anexa la Decizia 2007/453/CE a Comisiei (2) enumeră țările sau regiunile în funcție de statutul privind ESB al acestora.
(3)
Organizația Mondială pentru Sănătatea Animalelor (OIE) deține un rol esențial în ceea ce privește încadrarea țărilor sau regiunilor în categorii în funcție de riscul de ESB. Lista din anexa la Decizia 2007/453/CE ia în considerare Rezoluția nr. 20 - Recunoașterea statutului țărilor membre privind riscul de encefalopatie spongiformă bovină, adoptată de OIE în mai 2013.
(4)
În mai 2014, OIE a adoptat Rezoluția nr. 18 - Recunoașterea statutului țărilor membre privind riscul de encefalopatie spongiformă bovină (3). Pe lângă statele membre deja enumerate în anexa la Decizia 2007/453/CE, rezoluția respectivă a recunoscut Bulgaria, Estonia, Croația, Letonia, Luxemburg, Ungaria, Malta, Portugalia, România și Slovacia ca având un risc de ESB neglijabil.
(5)
În iunie 2014, OIE a suspendat (4) statutul de țară cu risc neglijabil de ESB în cazul României, începând cu 27 iunie 2014, ca urmare a unui raport primit din partea delegatului României la OIE cu privire la detectarea unui caz de ESB în România.
(6)
În consecință, lista din anexa la Decizia 2007/453/CE ar trebui modificată în vederea realizării conformității cu Rezoluția nr. 18 adoptată de OIE în mai 2014 și pentru a lua în considerare decizia ulterioară a OIE de suspendare a statutului de țară cu risc de ESB neglijabil pentru România.
(7)
Prin urmare, Decizia 2007/453/CE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Anexa la Decizia 2007/453/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 20 octombrie 2014.

Labels: 18
6